  Виталий Пронин Кылем арын 1-тӥ июльысен Россиын улонэ пыӵаны кутскиз кудӟытӥсь юонъёсын нюръяськонэн герӟаськем закон. Туэ отчы куд-ог ватсанъёс пыртэмын на.Чырмыт ужазы та бордын Кун Кенешысь депутатъёс но - та выллем  закон табере юнматэмын республикаямы но. Мар пӧрмиз - тодӥськом: 22 часысен 10 часозь (Россиын та дыр 23 часысен 8 часозь тупатэмын) кудӟытӥсь юонъёсын вуз карыны  лэземын ӧвӧл ни. Чакламын нимысьтыз интыос, кытын нуназе куазен но соосты вӧлмытыны уг яра - со нылпи, эмъян, спорт, культура учреждениосын, вокзалъёсын, аэропортъёсын но мукет трос калык люкаськылон интыосын. Ижын ог кызё пала интыос пусъемын, кытын кудӟытӥсь юонъёсын кушласькыны уг яра. Кыл кутон улэ сюрыны кема ӧвӧл азбаръёсын, нылпи площадкаосын ӟенелик бекыръям понна но.- Но тужгес но бадӟым вормонмы - туэ 1-тӥ июльысен сур пыртэмын кудӟытӥсь юонъёс пӧлы, - пусйиз МВД-ысь административной кыл кутонэз радъянъя отделлэн кивалтӥсез Елена Пониткина. - Озьыен, сурен но табере уйин вуз карыны лэземын ӧвӧл.Тазэ алонэз бадӟым магазинъёсын вуз карисьёс соку ик валазы. Секытгес югдур ларёкъёсын. Угось соосты возисьёс, сур вузаса гинэ, барыш потто вал. Потазы ни соос пикет шуонъёсы но. Но вылӥ кивалтӥсьёс, депутатъёс чурыт кылзэс верало: странамылэн вуоноез сярысь сюлмаськоно, будӥсь нылпиосмес сур бекчее усемлэсь утёно. Соин ик 2013-тӥ арын 1-тӥ январьысен сурез ларёкъёсын воксё но вузаны уз лэзе.- Нош али уйин сурен вуз карисьёсты ми нимысьтыз чакласа возиськом, - вера Елена Пониткина. - Озьы кык толэзь куспын 179 ужбергатӥсь кыл кутон улэ кыскемын ни. Таяз арня куспын гинэ соослэсь 655 литр кудӟытӥсь юонзэс таламын - суд ортчытозь, со ми киын возиськоз.Одӥгез шугъяськытэ: законэз тӥясьёсты кырмыны капчи ӧвӧл. Угось соосты эскерон понна калыклэсь ӝожтӥськонъёс луыны кулэ но кудӟытӥсь юонэн вуз карон учырез югдурез утисьёс ас синмынызы мед адӟозы. Сотэк законэз тӥясьлэсь кылзэ юаны  МВД-лэн нокыӵе правоез ӧвӧл. Вань на соиз но: туннэ йыртэмасьлы тыриськон тупато, нош ӵуказе со вуз каронзэ нош ик азинтэ - законъя солэсь удыссэ пытсаны уг луы.- Ма ватонэз, туннэ тросаз ларёкъёсын сурен озьы ик вуз каро, лушкемен ке но выро, - ватсаз административной кыл кутонэз радъянъя отделлэн кивалтӥсез. - Но оскиськом: азьланьын югдур тупатскоз. Ми но чырмытгес луомы, ужбергатӥсьёс но законэн эшъяськыны дышозы.Ма, адямиос но, оло, валалозы: юыса кыдёке уд вуы - государство юнме уг нюръяськы таза улон понна. Туннэ Россиын котькуд адями арлы быдэ ог 15 литр курыт ву юэ. Нош дуннеысь тазалыкез утёнъя огазеяськонлэн верамезъя,  котькуд муртлы 8 литрлэсь ятыр кудњытӥсез усе ни ке, кунэз бырисен лыдъяны луэ.Элина Васильева. Теги: Полиция  